

**SALONUL NAȚIONAL DE ARTĂ CONTEMPORANĂ**

**2024**

**REGULAMENT**

**Salonul Național de Artă Contemporană 2024** se va desfășura în **perioada 15.10.2024 - 15.11.2024.**

Expozițiile se vor organiza în spațiile Combinatului Fondului Plastic, galeriile de artă din rețeaua Uniunii Artiștilor Plastici din România, Centrul de Cultură Palatele Brâncovenești de la Porțile Bucureștiului,”. Muzeul Național al Satului ”Dimitrie Gusti”, Muzeul Național al Țăranului Român, Galeriile de Artă ale Academiei Române, Spațiile expoziționale alternative din Piața Amzei, Muzeul Tehnic ”Dimitrie Leonida”.

Salonul va cuprinde și manifestări conexe, în spații alternative, expuneri și acțiuni aristice ambientale, conferințe și workshop-uri.

 **Selecția** artiștilor aplicanți se va face de către juriul național de specialiști și curatori prin analizarea propunerilor făcute de aplicanți după publicarea **apelului național și internațional de participare.** Salonul va conține și creațiile unor invitați ai echipei curatoriale și ai conducerii UAP.

* **Tema** Salonului - **temă liberă.**
* **Participarea este gratuită**.

**CONDIŢII DE PARTICIPARE**

Pot să aplice membrii Uniunii Artiștilor Plastici din România care nu au obligații restante față de UAP, masteranzi și absolvenți ai Academiilor de Artă din România, tuturor artiștilor profesioniști din teritoriile istorice românești și Diaspora care sunt integrați în sistemul UAP.

* poate fi înscrisă pentru selecție **maxim o lucrare** realizată în ultimii 3 (trei) ani.
* sunt acceptate lucrări executate în toate tehnicile și tipurile de materiale;
* sunt acceptate lucrări parietale sau tridimensionale;
* lucrările înscrise trebuie să demonstreze atât calități tehnice cât și estetice;
* lucrările parietale trebuie să se încadreze între dimensiunile: 70 cm, latura cea mai mică și 150 cm, latura cea mai mare;
* **lucrările admise trebuie să fie etichetate lizibil pe verso**. Pe **etichetă** se vor trece următoarele date de identificare: ***nume artist, titlul lucrării, dimensiune, tehnică, an execuție, număr telefon contact și adresă de e-mail;***
* lucrările parietale admise trebuie să fie prevăzute cu sisteme de prindere pentru expunere, iar în cazul în care suportul este special conceput pentru expunerea unei lucrări tridimensionale, acesta trebuie să însoțească lucrarea;
* Lucrările tridimensionale trebuie să aibă amprenta la sol de **maxim** **2 mp** și să fie posibil de manevrat de maxim două persoane;

**Înscrierea pentru selecție se va face online, în perioada 01 iulie – 15 august 2024, pe adresa de e-mail: office@uap.ro**

 *Înscrierea se va face pe baza următoarelor* ***documente***:

* **Formularul de înscriere,** completat cu toate datele necesare;
* **1 imagine digitală color a lucrării**. Acesta trebuie să fie în **format JPG** și să aibă o **rezoluție** de **300 DPI,** pentru a putea fi folosită la editarea catalogului evenimentului**;**
* **Fotografia autorului. Aceste documente se vor intregra într-un singur fisier pdf.**

Calitatea imaginilor trimise poate influența rezultatul jurizării;

Prin formularul de înscriere autorii își dau acordul pentru utilizarea materialelor trimise exclusiv în scopul promovării Salonului.

Materialele trimise pentru înscriere nu vor fi returnate, ele intrând în arhiva organizatorilor.

Jurizarea lucrărilor de către organizatori se va face pe baza imaginilor trimise de către artişti.

Juriul își rezervă dreptul de a respinge lucrările care nu corespund cerințelor prezentului Regulament.

**Important - Nu se admit contestații!**

**Rezultatul jurizării** va fi comunicat pe site-ul UAP din România și pe pagina oficială de Facebook în data de **01 septembrie 2024.**

Lucrările acceptate trebuie trimise în intervalul **01 septembrie 2024 - 15 septembrie 2024,** la sediul **Uniunii Artiștilor Plastici din România**, **Str. Băiculești, nr. 29, sector 1, cod poștal 013193, Bucureşti,** către **Vişan Constantin, 0764614497**. Acestea vor fi însoțite de fișa de înscriere, borderou de predare-primire și borderou de restituire (semnate).

Lucrările se restituie participanților la sfârșitul perioadei de expunere, conform calendarului, prin curier.

**RESPONSABILITĂŢILE ORGANIZATORILOR**

 Comitetul de organizare îşi asumă următoarele:

1. Organizarea expoziţiei cu lucrările selecţionate;
2. Informarea corectă asupra calendarului expoziţiei;
3. Siguranţa lucrărilor din momentul primirii acestora;
4. Promovarea expoziţiei la nivel local, naţional şi internaţional;
5. Returnarea lucrărilor în calendarul propus;
6. Cheltuielile de expediere (trimitere) vor fi suportate de către participanți, iar cele de returnare de către organizatori;
7. Organizatorii nu își asumă responsabilitatea pentru deteriorarea sau pierderea lucrărilor în timpul transportului. Artiștii își pot asigura lucrările în mod individual.

 **RESPONSABILITĂŢILE PARTICIPANŢILOR**

 Participanţii îşi asumă următoarele:

1. Respectarea tuturor condiţiilor de participare;
2. Trimiterea tuturor materialele solicitate de organizatori;
3. Respectarea calendarului expoziţional;
4. Ambalarea lucrărilor în mod corespunzător, pentru a se evita deteriorarea acestora în timpul transportului;
5. Informarea organizatorilor asupra eventualelor modificări ale adresei de returnare a lucrării;

**CALENDARUL SALONULUI**

* DATA LIMITĂ PENTRU ÎNSCRIERE : **15 august 2024**
* PERIOADA DE JURIZARE : **15 august 2024 – 30 august 2024**
* DATA LIMITĂ PENTRU RĂSPUNSUL JURIZĂRII: **01 septembrie 2024**
* INTERVALUL DE PRIMIRE A LUCRĂRILOR : **01 septembrie 2024 - 15 septembrie 2024**
* DURATA EXPOZIŢIILOR : **15 octombrie 2024 – 15 noiembrie 2024**
* RETURNAREA LUCRĂRILOR: **16 noiembrie 2024 - 20 decembrie 2024**

 **ALTE OBSERVAŢII**

Lucrările expuse nu pot fi comercializate pe durata expoziţiei;

Organizatorii îşi rezervă dreptul de a refuza expunerea acelor lucrări care diferă de imaginea trimisă spre jurizare.

* Adresă de e-mail la care se vor trimite documentele necesare pentru înscriere: **office@uap.ro**
* Relații suplimentare legate de expoziţie puteţi obţine de la următoarea persoană de contact:

**Laurenţiu Nistor - 0722366380**

e-mail : office@uap.ro

PREȘEDINTE,

Prof.univ.dr. Petru Lucaci